Cătălin Moroșanu (35 de ani), campion la kickboxing, a fost impresionat de povestea de viață a tânărului care a mers călare pe cal la soția sa în spital, după ce aceasta a născut.

Bărbatul se numește Sergiu Ion Ciobotariu și locuiește în cartierul Dalas din Iași. Zilele trecute a fost filmat în timp ce mergea călare pe cal pe străzile din Iași, destinația fiind maternitatea unde soția lui aducea pe lume un băiețel.

Pentru că nu avea bani de taxi și pentru că n-a fost lăsat să meargă cu mijloacele de transport în comun, Sergiu Ion s-a urcat pe cal și a galopat spre cea care i-a născut al treilea copil, deși întreaga țară se află în stare de urgență din cauza pandemiei de coronavirus. Acesta a fost filmat în timp ce călărea și a devenit viral, după ce a fost oprit și de poliție pentru a prezenta declarația pe propria răspundere. Polițiștii nu l-au sancționat și i-au aplicat doar un avertisment.

Moroșanu i-a dus o mașină plină de alimente și îi construiește casa

Cătălin Moroșanu a fost impresionat de povestea tânărului și astăzi a fost acasă la el în Iași, unde între timp a ajuns și copilul său. Campionul la kickboxing a mers la Iași cu o mașină plină de mâncare și alte provizii. În plus, acesta îl va ajuta pe Sergiu Ion Ciobotariu să-și termine de construit casa. El locuia până acum într-o casă improvizată.

„Am încercat să iau un tramvai. Nu m-au lăsat. Nu am avut bani să iau un taxi. M-am întors acasă și m-am urcat pe cal. Prima data m-a oprit un echipaj de Poliție. I-a fost milă de mine și m-au lăsat să plec. Pe urmă m-a oprit un echipaj de la Poliția Locală. Au râs de mine, m-au luat la mișto. Mai apoi m-a mai oprit un echipaj, au fost de treabă. Nu m-au amendat. Au înțeles că am o urgență și nu am avut altă variantă”, a spus Sergiu pentru bzi.ro.

Opriți-vă din tot ce aveți de făcut și acordați-mi câteva secunde pentru a citi aceste rânduri. Deși nu are o casă a lui și locuiește într-o încăpere improvizată de 6 metri pătrați, Sergiu ne-a oferit o lecție de iubire și umanitate pe care niciun virus nu o poate învinge. Asta îmi dă încredere că nu suntem pierduți complet moral și că totul va fi bine, indiferent de greutățile care ne așteaptă. Va fi bine pentru el, pentru noi toți. Sergiu nu are mașină sau bani de taxi, așa că a urcat pe cal pentru a ajunge la maternitatea din Iași unde soția lui a născut un băiețel. O poveste care trebuie să ne fie exemplu în aceste zile. Nu banii sunt totul în viață, iar situația dramatică prin care trece întreaga omenire ne arată asta. Cei care ne conduc trebuie să ia exemplu. Oameni buni, arătați că vă pasă de voi, de semenii voștri. Opriți-vă din a fi răi și hapsâni acum, când întreaga umanitate stă în mâinile voastre. Ca să nu vă mai țin mult. Sergiu jr a venit acasă alături de mama și e bine sănătos. De luni, vom începe demersurile pentru a putea găsi soluția ca familia formată din 2 adulți și 3 copii mici să aibă parte de o casă adevărată” – Cătălin Moroșanu, după vizita la Sergiu

Povestea bărbatului călare pe cal